35. schôdza NR SR - 5.deň - A. dopoludnia
Dátum: 2025-06-03
Poslanec: Krúpa, Juraj (SaS)
Druh vystúpenia: Vystúpenie v rozprave

28. Ďakujem veľmi pekne. Dámy a páni, treba si na začiatku povedať, že problém s cudzineckou políciou na Slovensku je už dlhodobý. Naozaj s ním máme dlhodobé problémy. Bojovali sme s rôznymi problémami typu, napríklad že zamestnanci cudzineckej polície neovládali cudzie jazyky, boli tam rôzne tieto prekážky, ktoré vlastne obmedzovali fungovanie a efektívnejšie spracovávanie práve údajov, ktoré tam boli, a prvé, čo sa týka aj týchto nejakých tých prístupových alebo takých tých pohovorov, ktoré absolvovali títo cudzinenci (správne cudzinci, pozn. red.), čiže tí narážali permanentne na tento problém. Myslím si, že tento problém pretrváva dodnes. Vôbec sa ho nepodarilo odstrániť. Taktiež keď sa bavíme o tom, že sme alebo už je dlhodobý záujem, aby na cudzineckej polícii pracovalo viacej civilných zamestnancov vo verejnej správe. Toto je, myslím si, jeden z takých mála pozitívnych bodov tejto novely tohto zákona, že je tam akýsi pokus presunúť ľudí z verejnej správy, z ministerstva vnútra, ktoré, si povedzme na rovinu, je prezamestnané, práve na cudzineckú políciu a takto by sa možno postupne výhľadovo mohol vytvoriť priestor pre tých policajtov, ktorí tam pracujú, aby sa vrátili práve do výkonu služby a nesedeli tam ako úradníci s pištoľou za opaskom. Jednoducho, je to neefektívne. Ale stále to nerieši podstatu problému. Zároveň treba upozorniť aj na to, že verejná správa nie je efektívna a atraktívna pre ľudí v civilnom sektore. Pretože tie platy sú tam naozaj stále malé. Čiže nejakým spôsobom zatraktívniť túto pozíciu pre ľudí by si vyžadovalo aj reformu verejnej správy, ale to tu, samozrejme, neriešime. Ja sa ale vrátim na začiatok. Problém vidím práve v tom, že to znova v skrátenom legislatívnom konaní. Tento problém je už taký chronický pre túto vládnu koalíciu, pretože prichádza s veľmi veľa skrátenými legislatívnymi konaniami, ktoré úprimne, priznajme si to a myslím si, že to aj viete vy sami v koalícii, že častokrát potom tým zákonom, ktoré prešli v SLK, musíme vracať a musíme ich opravovať, pretože neprešli tým klasickým procesom vnútrorezortným, medzirezortným pripomienkovým konaním, ku ktorému sa mohli vyjadrovať aj odborníci alebo iné inštitúcie, verejná alebo odborná verejnosť a podobne, čiže toto sú veci, ktoré tam chýbajú. A potom, samozrejme, že vznikajú rôzne otázky, ktoré tu už boli aj nastolené v rámci rozpravy, a my už sme sa k tomuto rozprávali dnes ráno aj na brannobezpečnostnom výbore, kde som kládol niekoľko otázok. Musím úprimne povedať, že na väčšinu tých otázok som nedostal uspokojivú odpoveď, ale možno žiadnu odpoveď, také tie klasické vyhýbania sa. Jedným z tých štandardných problémov, ktorý tam je, je práve ten informačný systém, ktorý nefunguje. Dokonca aj pán poslanec Saloň, ktorý tu teraz nie je, sa pýtal na to, že či tam práve nedochádza k tomu, že sú nejaké skupiny, ktoré sa na ňom priživujú, že ho vybookovávajú a že jednoducho takýmto spôsobom vlastne blokujú ľuďom, ktorí majú záujem sa prihlásiť cez tento informačný systém na cudzineckú políciu, tak tým sa vlastne dostávajú do problémov a práve preto musia potom hľadať rôzne kanály, cez ktoré potom platia rôznym ľuďom pofidérnym za to, aby dostali nejaký termín. Bolo povedané, že prebieha vyšetrovanie a že sa k tomu nemôžu vyjadrovať, ale to vyšetrovanie prebieha už podľa mňa dosť dlho na to, aby sme sa k tejto situácii nejakým spôsobom dostali. Zároveň to vytvára priestor práve pre pracovné agentúry, čo tu už bolo spomenuté, keďže ten systém je buď zablokovaný, alebo je ťažké sa tam dostať, alebo už akokoľvek musíte chodiť cez spleť komplikácií práve byrokracie, ktorá je u nás naozaj že enormná, tak tí ľudia sa potom obracajú práve cez, na iné inštitúcie, na iné organizácie alebo na pracovné agentúry, ktoré to potom zneužívajú. A toto zase znova vytvára akýsi priestor pre možnú korupciu práve zo strany prepojenia pracovných agentúr a zamestnancov cudzineckej polície, čo v podstate ani tento návrh novely zákona nerieši, skôr práve ešte k tomu aj nabáda. Nehovoriac práve o tých kvótach, ktoré tu aj boli spomenuté pre ľudí, ktorí tu chcú podnikať, že znova sa to bude tlačiť cez naše zastupiteľské úrady v zahraničí. Mali sme v minulosti niekoľko takýchto príkladov, kedy bolo dokázané, že dochádzalo ku korupcii, k zvýhodňovaniu a vôbec kšeftovaniu s pracovnými vízami na zastupiteľských úradoch. Viď v minulosti napríklad náš zastupiteľský úrad vo Vietname, kde bolo viacero vyšetrovaní, viacero ľudí muselo opustiť tieto pozície na týchto zastupiteľských úradoch a tak ďalej. A teraz vlastne sa vraciame k tomu istému. Čiže myslím si, že je to tak trošku paradox. Zároveň keď tu hovoríme o nejakých kvótach pre ľudí, ktorí by tu mali, alebo mali záujem podnikať, tak mi to príde ako paradoxné, pretože prečo sme si stanovili kvótu 700, prečo to nie je 500, prečo to nie je 1 000? Kto to bude vyberať? Akým spôsobom to bude prebiehať? Kto bude rozhodovať o tom, či nejaký konzul na nejakom zastupiteľskom úrade alebo ktokoľvek, že tak ty sa tu hodíš, ty tu môžeš podnikať, ty už tu nemôžeš podnikať, ty si podozrivý, ty nie si podozrivý. Znova priestor na korupciu, znova neriešenie situácie. A zároveň to aj ide v protiklade s tým, čo vlastne vláda chce. Pretože vláda vlastne tvrdí, že chce otvoriť Slovensko tzv. riadenej migrácii, kedy chce vlastne, aby títo ľudia sem prišli a zapĺňali pozície, ktoré už nevieme obsadiť alebo aj iné s pridanou hodnotou, ktorých by sme chceli nejakým spôsobom prilákať, a akým spôsobom ich chce vlastne prilákať, keď im dáme kvóty? Čiže toto je v protiklade, ale to je to isté, ako keď počujete, prepáčte, ale premiéra, ktorý hovoril asi pred pol rokom, že chce zaviesť štvordňový pracovný týždeň, ale (povedané s pobavením) teraz ruší sviatky, aby bol, aby sa viac pracovalo, čiže toto je presne ono. Toto sú presne tie postupy, ktoré táto vládna koalícia využíva alebo používa a ktoré sú nedomyslené. A ja som presvedčený, že sa vrátime k tomuto zákonu asi o pol roka, pretože zistíme, že toto tam nebolo nedomyslené, tamto tam nebolo domyslené. Ten IT systém, ktorý je, takisto hovoríme, že je nefunkčný. Ja som sa pýtal na brannobezpečnostnom výbore, že či sa teda, keď už tí ľudia, alebo ten návrh novely je vlastne zameraný na to, aby tí ľudia tam už nechodili, aby nestáli pred tou cudzineckou políciou, ale aby sa rezervovali cez ten rezervačný systém. Tak mi bolo povedané, že už sa podarilo odstrániť nedostatky, ktoré boli, že trvalo to dlho, lebo ten systém bol zastaraný, ale keďže je tak veľa záujemcov, tak aj tak sú všetky vybookované, takže že vlastne nefunguje, hej? Ako nič sa nevyriešilo, hej? Nič sa nevyriešilo. A zároveň sú tam veci typu, že som sa pýtal napríklad, dobre, máme tu aj ľudí napríklad z Európskej únie alebo študentov a nemusia byť z Európskej únie, ktorí už teda prešli tým pohovorom a majú tu víza, môžu zostať, potrebujú si ich predĺžiť. Že prečo sa to nejakým spôsobom nezjednoduší? Prečo sa to nemôže urobiť tak, že normálnou klasickou nejakou požiadavkou alebo žiadosťou elektronickou si ten alebo tá daná osoba vlastne požiada o predĺženie a automaticky mu bude poskytnuté, tak na toto som tiež nedostal odpoveď. A ja nechápem prečo. Alebo eventuálne sa dajú aj využije niektoré iné inštitúcie, nemusí to byť len cudzinecká polícia, ktorá môže riešiť niektoré situácie práve týchto týchto cudzincov. A toto všetko sa nerieši, čiže ja nevidím dôvod naozaj reálne, že by toto bol nejaký prínos, ktorý by zefektívnil, zefektívnil systém fungovania cudzincov alebo teda cudzineckej polície ako takej. Čiže ja by som bol za to, aby sa tento návrh radšej ešte raz vrátil a prepracoval, pretože nerieši zásadné otázky, ktoré táto cudzinecká polícia má a dlhodobo ich má. Takže z môjho pohľadu za tento návrh zákona jednoducho zahlasovať nemôžeme a ja som presvedčený, že príde deň, príde deň, keď sa to znova zjavíte s novelou novely, teda zákona o cudzineckej polícii, tak ako sme novelizovali šesťkrát Trestný zákon, ako sme novelizovali kadektoré iné zákony ikskrát, pretože zistíme, že aha, ešte tu musíme upraviť toto, ešte na toto sme nemysleli. A toto je výsledok týchto skrátených legislatívnych konaní, ktoré naozaj neprinášajú ten efekt, ktoré by mali. Ja by som bol strašne rád, keby sa tu normálne postupovalo štandardným spôsobom, aby sme aj my mohli mať čas sa oboznámiť s tým, čo predkladá vláda alebo jednotlivé ministerstvá, aj odborná verejnosť, aj ďalšie inštitúcie, aby sme si vedeli vycibriť a vyriešiť tie problémy, ktoré vznikajú práve týmto, lebo potom sme zahlcovaní ešte viac problémami, ktoré si sami spôsobujeme takýmto systémom a takýmto prístupom v rámci skráteného legislatívneho konania. Z mojej strany všetko. Ďakujem veľmi pekne.